E da kalougata na kawa i taukei, ni levu na taledi ni cakacaka ni liga e da vakalougatataki kina.
Mai na koro o Naruwai, mai na tikina o Dama mai Bua, era kena dau sara na kena marama na tali kuta me cori kina na salusalu, na i sulu ni vakamau, kei na ibe me tevu ena dua na soqo namaki, se me i loloma, se me i ukuuku ni vale.
E kalougata na Nai Lalakai ni laki tiko e Naruwai, ka veitalanoa kei Make Sabe,e vakawati e Naruwai, ia e cavutu mai Nabouwalu.
E ra kaya na marama ni Naruwai ni dau kau sara mai Navave, e na dua tale na koro, volekati Naruwai na kuta.
E dau saumi ga e $50 vei iratou na vaka loga ni kuta, ka da qai laki kauta mai na levu ga ni kuta e rawa ni kau mi.
E rawarawa toka na talia na kuta mai na tali ibe ena voivoi.
E sega ni levu na gauna ena taura na kena vakarautaki, e vakaraitaka o Make.
E na soqo ni Bubu Day ena vula oqo, e vakaraitaka o Make ni oqo e sa dua n vurevure ni i lavo vinaka vei ira na marama kei na nodra dui veivuvale.
Na kena e talia o Make me rua na ota ni kuta me vakau e Toga, e rawata kina o koya e $300.
E rawa talega ni ra talia na marama ni Naruwai na kuta me vakayagataki me i sulu ni vakamau, na kena e tali me caka kina na salusalu.
E na Pasifika, na kuta e dua na i yau vakamareqeti mai vei ira na wekada mai Toga.
E ibe vakamareqeti, ka tikoga eso na soqo eda qai dau raica kina na kuta ena kena daramaki, se dau tevuki duadua e cake.
Ena soqo ni Bubu Day e vica na turaga ni vanua kei na marama era dara toka na salusalu ka tali ga mai ena kuta.
E rairai totoka na noda raica na kena se vakabulabulataki ga eso na cakacaka ni liga nei so na wekada ena veiyasai Viti.
Ka dua oqo o ratou na wekada mai Naruwai, Dama mai Bua.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn